კირილე ჯავახია

კირილე იესეს ძე ჯავახია (9 ივნისი, 1871, გურძემი – 1 სექტემბერი, 1945, სენაკი) — ქართველი პედაგოგი, მწერალი, სასულიერო პირი. ცნობილი იყო ფსევდონიმით წუთისოფლელი.

 ბიოგრაფია 
 განათლება 
კირილე ჯავახია დაიბადა 1871 წელს სენაკის მაზრის სოფელ გურძემში. მან წარმატებით დაამთავრა სენაკის სასულიერო სასწავლებელი და შემდეგ განაგრძო სწავლა თბილისის სასულიერო სემინარიაში. მასზე, როგორც მომავალ ბელეტრისტზე, დიდი გავლენა მოახდინა პედაგოგმა და პროზაიკოსმა ვასილ ბარნოვმა, რომელიც იმ ხანებში სენაკის სასულიერო სასწავლებელში მუშაობდა.

 პედაგოგიური მოღვაწეობა 
კირილე ჯავახია სხვადასხვა დროს მასწავლებლად მუშაობდა სამეგრელოს სოფლებში. იგი ერთხან მღვდელიც იყო, რომ ხელისუფლების თვალში საეჭვო პირად არ გამოჩენილიყო. მიუხედავად წინააღმდეგობებისა, ენერგიულად განაგრძობდა მასწავლებლობას დაწყებით სკოლებში და გამოდიოდა ახალი სკოლების დაარსების ინიციატივით. მან შეძლო გლეხების აქტიური ჩაბმა სკოლებისა და კულტურული დაწესებულებები  დაარსებასა და მშენებლობაში.

1918 წელს კირილე ჯავახია 1916 წელს დაარსებული ძველი სენაკის უმაღლესი დაწყებითი სასწავლებლის პედაგოგად მუშაობდა.ქშწკგს პროსოპოგრაფია. ფაქტის ID: 4598

მის პედაგოგიურ მოღვაწეობაში განსაკუთრებით აღსანიშნავია ქართული ენის დაცვა იმდროინდელ სამეგრელოს სკოლებში. 1917 წლიდან იყო ქართველთა შორის წერა-კითხვის გამავრცელებელი საზოგადოების სენაკის განყოფილების ნამდვილი წევრი.ქშწკგს პროსოპოგრაფია. პირის ID: 12074

 ლიტერატურული მოღვაწეობა 
კირილე ჯავახია, როგორც მწერალი-ბელეტრისტი და კორესპონდენტი, აქტიური თანამშრომელი იყო იმდროინდელი ქართული პერიოდიკის (ივერია, კვალი, მწყემსი, განთიადი, ცხოვრება, სახალხო გაზეთი, იმერეთი, კოლხიდა, სამშობლო, საქართველო და სხვ.), სადაც ბეჭდავდა მოთხრობებს, ნოველებს, სტატიებსა და კორესპონდენციებს. მწერალი იყენებდა რამდენიმე ფსევდონიმს: წუთისოფლელი (ძირითადი ფსევდონიმი), კ. წ–ს–ლელი, სორტელი სტუმარი. მან თავის სიცოცხლეში არ ისურვა ფსევდონიმების გახსნა.

 შემოქმედება 
კირილე წუთისოფლელი სამწერლო ასპარეზზე 1890-იანი წლებიდან გამოჩნდა. გამოქვეყნებული თხზულებებიდან აღსანიშნავია ისტორიული მოთხრობა "მოჯალაბე", "კონსტანტინე დადეშქელიანი", "სააღდგომო კაბა", "დატანჯული მნათობი". გამოქვეყნებულ აქვს პატარა ნოველები, ესკიზები, ნობათები და სხვ. გამოუქვეყნებელი ნაწარმოებებიდან აღსანიშნავია "ლევანის დრო", "ტახტის დამხობა", "ოლიკო", "ორი დედა".

 ცხოვრების ბოლო წლები და გარდაცვალება 
კირილე ჯავახიას მასწავლებლობისთვის სიკვდილამდე არ დაუნებებია თავი. მხცოვანი მოღვაწე საბოლოოდ სენაკში დამკვიდრდა, სადაც განაგრძობდა როგორც სწავლა-აღმზრდელობით ისე ლიტერატურულ მოღვაწეობას. კირილე ჯავახია გარდაიცვალა 1945 წელს. დაკრძალულია სენაკში.

რესურსები ინტერნეტში
კირილე იესეს ძე ჯავახია | ქართველთა შორის წერა-კითხვის გამავრცელებელი საზოგადოების წევრები

 კირილე ჯავახია (1871-1945) | განმანათლებლობა საქართველოში. იდეები და მოღვაწეები

სქოლიო

კატეგორია:დაბადებული 9 ივნისი
კატეგორია:დაბადებული 1871
კატეგორია:გარდაცვლილი 1 სექტემბერი
კატეგორია:გარდაცვლილი 1945
კატეგორია:ქართველი მწერლები
კატეგორია:ქართველი პედაგოგები
კატეგორია:ქართველი საეკლესიო მოღვაწეები